정조 5년
辛丑五月三十日辰時。上御誠正閣。大臣備局堂上引見入侍時。領議政徐命善。右議政李徽之。行知中樞府事具善復。兼吏曹判書洪樂性。戶曹判書鄭尙淳。兵曹判書李衍祥。行副司直金熤。刑曹判書李性源。判尹金魯鎭。禮曹判書鄭民始。御營大將李昌運。禁衛大將李敬懋。行副司直蔡弘履。行大司諫任希曾。持平李羽晉。正言宋銓。校理徐有成。行左承旨李亨逵。假注書趙衍德。記事官金載瓚李集斗以次進伏訖。命善曰。數日靜攝之餘。聖候今臻復常之境乎。臣等。尙不勝憂慮之忱矣。上曰。一樣矣。命善曰。湯劑連爲進御。以祛氣滯之症。恐合宜矣。上曰。姑未知何以爲好也。徽之曰。必以行氣爲主。誠宜矣。命善曰。王大妃殿氣候。若何。上曰。一樣矣。命善曰。惠慶宮氣候。何如。上曰。一樣矣。命善曰。日昨之雨適其時來。爲民事誠多幸矣。上曰。雨晹適宜。耕耘以時。實爲欣幸矣。命善曰。今此月序。卽是農家之大嶺。而臣聞野外之言。則雨旣周洽。田皆移秧云。尤不勝欣幸矣。上曰。來頭雨澤。連得如此。則有年可期。預用欣悅矣。命書榻敎曰。禮房承旨馳詣宗廟景慕宮。奉審以來。賤臣承命出傳。命善曰。頃以牟還分留事論啓之意。筵稟分付矣。八道兩都狀啓。今始齊到。而平安監司金華鎭以爲。四分一除留。留一之穀。每以新捧換置。計較多少。移轉或代穀爲請。黃海監司趙尙鎭。亦以四分一除留。而參互多寡。或移轉或換作爲請。咸鏡監司鄭元始。亦以四分一除留。而元還最多之邑。待秋量宜換作稷粟爲請。京畿監司李鎭衡以爲。從其邑報。量宜作租。山峽少畓處。略除作粟。而三分二。分給。歲入之耗。隨卽換色爲請。慶尙監司李文源以爲。依前半留。而元還最多之邑。作錢作租間。論報備局。從長矯捄爲請。全羅監司朴祐源以爲。仍舊半分。而若當失稔之歲。則狀請加分。至於偏多之邑。則從便作租。或移轉爲請。。洪忠監司李崇祜以爲。留庫中三分一加分耗條。隨其過多。狀請作租。而永春靑山。以雜穀換作爲請。江原監司金憙以爲。依前盡分。而江陵等六邑。春年夥然。量宜折定。換作秋穀爲請。開城留守鄭好仁。以四分一留庫爲請。江華留守徐浩修。以盡分爲請矣。穀簿之多寡不齊民情之從違各異。所請之矛盾。其勢似然。而今欲立法而久遵。亶宜一定而不撓。就其中參互酌量。以四分一留庫。更爲定式。何如。上曰。右相之意。何如。右議政李徽之曰。糶糴之法甚嚴。八道之內。不宜有異同。諸道狀聞中。以四分一留庫爲請者多。依所請以四分一留庫。爲一定之法。似好矣。上曰。備堂各陳所見。可也。行知中樞府事具善復曰。四分一留庫與傾庫有異。依大臣所奏施行。誠好矣。兼吏曹判書洪樂性曰。以四分一留庫爲請居多。依大臣所奏。從衆施行。似好矣。戶曹判書鄭尙淳曰。頃日詢問時。臣則旣以盡分仰達。若以大僚所奏四分一留庫之請。定式施行。則似好矣。兵曹判書李衍祥曰。四分一留庫。旣非傾庫。臣亦別無他見矣。行副司直金熤曰。向者筵中。臣則以盡分或量宜加分之意仰對。而朝家旣以便否。下詢於各道道臣。蓋以各其道內事情便否。各其道臣。必有以詳知故也。旣詢其便否。而各有所狀稟。則勿論盡分半分。四分一留。三分一留。各從道臣狀稟而施行。俾無與詢便否之意相左。似合事體矣。刑曹判書李性源曰。他道便否。臣雖未知。而嶺南牟還之弊則邑邑不同。若其最多邑則雖平歲半分。尙患其厭避。若槪以四分三加分。則恐不無弊端矣。漢城判尹金魯鎭曰。諸道論啓。雖各不同。朝家定式。則以四分一留庫。而委之道臣。就一道穀數多寡。民情願否。參量分留。以準四分一定式之數。恐似便好矣。禮曹判書鄭民始曰。諸道之便否。雖有異同。朝家之定式。不當班駁。旣欲四分一留。則不可不竝行於諸道矣。御營大將李昌運曰。以四分一留庫。則恐似得宜矣。行訓鍊都正李敬懋曰。以四分一定式分留。而牟還最多之邑。則量宜換作。恐好矣。行副司直蔡弘履曰。牟還旣以盡分爲難。則定以四分一留庫。似好矣。徐命善曰。以四分一留庫。當爲定式。而今年節晩。行會之際。糶糴垂訖。明年爲始。一遵新定式擧行。今年盡分或加分之邑。則從其分給之實數。使之會錄。其餘諸道所請。竝依狀請許施。何如。上曰。依爲之。穀多邑。從便作租。以紓民弊。抑或一道。竝以此意知委。可也。出擧條命善曰。此京畿監司李鎭衡啓本也。以爲楊州等八邑元還。本來不敷。農糧無以排巡還上。折半應留中限五千五百石加分事。請令廟堂稟旨分付矣。頃有諸道已行之例。今亦依狀請準許。使道臣參量分排後。更以加分實數。馳啓。何如。上曰。依爲之。出擧條命善曰。萊伯狀啓以爲。倭人書契中月日。如是相左。八使之無故停止。亦甚違例。此是任譯輩。不能嚴斥。以致此弊。請令廟堂稟處云云。此懲於前府伯之以是譴罷故矣。上曰。八使中第幾船不來乎。命善曰。一二三船。今始出來。其餘五船。姑未出來。而倭夷之今此所請者。必以八送使所給人蔘。盡數許給云。此或有前例。而亦是謬弊矣。然而昨與戶判。相議許給。則戶判必以難施爲言。事甚難便矣。上曰。緣何而有難許給乎。尙淳曰。八使所給人蔘數至三十斤。而前者所給者爲五斤。今此餘在者。亦爲二十五斤。而見今蔘儲絶乏。故果以爲難矣。上曰。然則將何以有好道理耶。命善曰。彼之所請。只願以己亥庚子條。而此是不可不許給之物矣。尙淳曰。己亥條果爲留在。而八使未畢來之前。依願許給。則非但目前之有難辦出。其在防微杜漸之義。必不可許施矣。命善曰。癸酉年曾已許給。此則似無懲後之慮矣。上曰。送使專船者。果載何物乎。命善曰。所載者卽是進上物件。而每以順付船出來。故在前送使之時。爲其除弊。罕有八送使盡來之事矣。然而彼之裝船出來之費。有若我國渡海之弊。其所用費。極甚不些。故我國之所以給蔘者良有此也。上曰。所謂進上者果是銅角乎。尙淳曰。然矣。戊戌條已爲出來。己亥條今將出來。此是造弓之材矣。上曰。彼船初不出來。則蔘亦不給者。或有前例乎。命善曰。是則姑未知矣。上曰。彼船前有盡數出來之事乎。命善曰。此則果有之。而無故停退者。只戊子癸酉矣。上曰。其時則初無一二船出來之事乎。命善曰。首船則以爲出來矣。上曰。其時停退者。果是朝家申飭之事乎。命善曰。然矣。上曰。此是應給之物。則依願許施。似無妨矣。命善曰。其所許給。雖是謬例。而渠旣以島勢之蕩殘爲言。則其在聖上綏遠之道。故爲許給。以示交隣之義。甚宜矣。尙淳曰。事面則然矣。而蔘儲旣乏。勢難辦給。臣意則以待後來之船。似好矣。上曰。若以待後船許給。則今否後施。殆同朝三暮四矣。尙淳曰。若待後船則當在八九月。而其間江界蔘二十斤。當爲上來。故以是仰達矣。命善曰。任譯輩則前旣有棍治之事。其在待邊戌之道。不可再勘。特推恩威之竝施。今姑置之。似宜矣。上曰。可矣。命善曰。此東萊府使趙英鎭狀啓也。以爲己亥條第一二三船書契中。以己亥正月書。塡着以己亥八月所受之新島主圖書者。大違格例故之。責諭於館守倭及送使倭等處。而至於八送使。稱以渠島之蕩殘。肆然請停。預成書契者。萬萬驚駭。當初訓別等。若能嚴辭峻斥。則豈至預成之境乎。朝令嚴截之後。始出送年頭使。而有此違式之失。此莫非任譯輩不善擧行之致。訓導韓廷脩。前別差朴思勗等罪狀。令廟堂稟處爲請矣。向來東萊前府使。不竢朝家處分。徑先以奉行呈書之意。至登於啓聞。而八使之盡停。在前無例。故府使則拿處。訓別則決棍矣。今此書契之違式。雖甚可駭。責諭之下。彼旣自訟其妄率。且年頭三船之一時出來。可見朝家威令之已行於殊俗。今若一例靳許。則恐非聖朝綏遠之義。臣意則此後五船。特令停止。恐似得宜。至於訓別邊臣。雖以嚴飭之意。有此請罪。而便是一事再勘。今姑安徐。更觀來頭。何如。上曰。依爲之。出擧條命善曰。關西馬步兵仍罷間査報事。令道臣曾有論啓之命矣。卽見該道臣金華鎭狀啓。則以爲本道各邑鎭馬兵。合爲五千三百八十八名。而其中監營屬馬兵一千三百三十二名。兵營屬馬兵四千五十六名。而當初設置之法。其制甚重。有難革馬而代步矣。若盡激勸之方。則依別武士例。每秋試射。取其優等。以爲狀聞直赴。其次。轉付將官千摠把摠別將之窠。以爲發身之階。則人皆樂赴。軍有實額。是爲當今之上策矣。至於鄕任之窠則必以業文者。自校宮應選。轉以歸屬于鄕。業武者。自軍門陞遷。以歸于鄕。則其爲文武之技。竝歸於務實之政云。其所論報。果與御將所奏。大有徑庭矣。上曰。八道一年都試之科。當出幾人乎。善復曰。只爲八人矣。上曰。各道監兵營及兩都所出之科。何以止於斯乎。善復曰。每道只取一人。故數止如此矣。上曰。兵家之政。貴在懲勸。凡於試取之際。必以務實爲先。可也。命善曰。聖敎誠至當矣。上曰。西土民情。雖未料度。祛其文弊。專尙武技。卽一方今之實務也。日前灣尹所奏。有曰。人不學文。則不知其親上死長之義。其所云云。實未知何所指也。雖以擐甲之士。讀其通史一卷。則可知其義。何必以祛武從文。而後當知其親上死長之道乎。大抵。關西別是尙武之地。而今此業文爲說者。卽是文具中文具耳。曾在先朝。名以文士者。俱是軍伍中拔萃。今玆按道之臣。先尙武備之政。可也。徽之曰。在昔文士。或有可取之才。而今之所謂文士。全無其實。都是免軍役之類矣。上曰。雖或從文。而亦尙武技。則是甚無妨。而全歸一岐者。亦甚可怪矣。近觀西北之人。雖以業文而決科。於國。實無任用者矣。徽之曰。聖敎誠然矣。上曰。頃聞御將之言。則西人尙文之弊。近益尤甚云。此在道帥臣申飭擧行。如何耳。命善曰。臣亦聞之。西人之所欲爲者。專在鄕任之圖得。而一差其任。則有子若孫俱免軍役。故擧皆避武而從文。今此軍伍之如是疎虞者。良以此也。上曰。何以則有好道理耶。善復曰。臣曾任朔州。以軍額之難充。査得面校生。則至爲四百餘名。而其時稱冤。有不可勝言矣。論其實效。則果爲緊妙之道。而其後臣叔聖任。守在兵營時。亦用此規。査充軍丁。甚不些云矣。臣於日前。得聞關西人所言。則馬兵之虛額。必以校生外閒漫者。査括充定。則初無難得之慮。而今以武士代定馬兵。則人皆厭避。竝以文與武廢業云。此是人情之無足怪矣。上曰。御將第復言之。昌運曰。頃已論稟。別無更達矣。上曰。卿之所陳。與訓將。大有異焉。是何故也。昌運曰。臣之所見。旣甚不逮。惟以査啓之命下。略陳愚悃。今承下詢。有難變陳矣。上曰。詳陳其狀中條語也。昌運曰。其中冒錄鄕任者。一番圖差則擧皆免役。故別武之數。實難充定。今若以薦鄕之人。募入武士。以應試取。則是可爲勸懲之道矣。上曰。訓將之言。則閑散之人。入於別武。故鄕班擧皆厭避云。將以何術而善處乎。昌運曰。本道監兵營四防營義州屬別武士。其數合爲二千七百五十名。而古之設置。專務精實。今之充額。徒擁虛簿。是可謂名存而實無。必以一依北道親騎衛例。以示勸奬之意。則鍊武之政。不外于此矣。言其原弊。則可用身手者。皆趨於鄕所將校之任。而作一淵藪矣。今欲嚴立軍條。則莫如別武中設科試才。其所沒技者。狀聞直赴。次則計其等分。轉差鄕任將校。則人皆樂赴。必有實用之效矣。善復曰。丁卯弘立之亂。丙子淸人之變。兵不得預防。以致猖獗之患。至今爲遺恨者。專在於兵不早備矣。臣則謂淸南淸北。尤可爲武備之地矣。今於鄕任之窠。本官雖或差出。必有兵營之差帖。然後始乃許鄕。則可杜其圖囑之弊。而庶有尙武之效矣。昌運曰。其時査啓者。廣詢諸倅。已悉軍弊。庶可俯燭矣。上曰。馬兵。以鄕將校差出。何如。訓將之奏。言其大槪也。御將之說。便是剌骨之論。參半施行。似甚爲宜。今玆守摠兩營。猶存舊士之名。至於禁軍之廳。亦仍前號。馬兵則從御將之論。別武則循訓將之議。以爲從便之地。則豈不好哉。命善曰。如是竝施。則勢難必成矣。昌運曰。所謂馬兵。本無定馬。每當操鍊。輒皆賃貰。伊時浮費。殆至三十餘金。故人皆厭避。以致軍簿之無實矣。善復曰。此則罪在守令。若使兵使。申飭釐正。則有若猛虎在山。人皆懲畏。其所董飭。惟在其人之如何。亦在於朝家之嚴飭。御將旣在三軍之任則論責八道之軍政。無或不可矣。上曰。前箕伯。亦陳所聞。尙淳曰。採其物情。則近來軍政。擧皆名存而實無。故前所論啓者。果有是矣。善復曰。四百年軍制。有難猝變。且與他道。亦難異同。今姑置之。似好矣。上曰。鄕人旣皆厭避。則勢難改革。今玆訓將之言。因循也。御將之論。矯弊也。而本軍之名。又改以親騎衛者。亦甚難言矣。命善曰。聖敎誠然。實難猝改矣。上曰。以騎作步。實爲重難。且釐革軍政。非曰無人。而見今昇平日久。査括簽丁。則必致動擾民間。是豈不重且難乎。命善曰。誠如訓將之言。申飭監兵守令。則可致不煩而有效矣。上曰。御將初對之時。首陳此弊。亦難盡棄矣。善復曰。其所條陳中。亦有可取者矣。上曰。別武士。欲以該道設科試取。而京軍門則近不設科。鄕武士則獨赴科取。實有一偏之嫌。且法是金石。而創出科試之後。人巧漸生。軍弊中又生一弊。則實有難處。初不若遵守舊典矣。道臣旣是主摠一道。則可盡其守法祛弊之道。卿等必以矯捄之道。申飭道帥臣。可也。命善曰。聖敎誠至當矣。徽之曰。臣於待罪箕營時。文則受講。武則試射。査得軍丁。果爲數百人。而人皆精實。至於馬兵。則亦以鄕校生。一體充額。而民情亦無怨言矣。大抵西人所願。只在於鄕。而專避哨官之任。欲矯此弊則都在守令之責。自朝家另加申飭。甚宜矣。上曰。用武之政。專係勸奬。而守令之有所勤慢。實非朝家每每董飭之事矣。故予於大政。每下西北人調用之敎。而銓家視若例敎。雖有應用之人。初不採擬。以是之故。西北之人。斷望退步。不尙武技者。職有是也。此後則西北人當窠。勿以兩營騎士塡差。必以當差之人擬入。可也。命善曰。西北之窠。果有二窠。而每於大政。隨闕塡差。則可慰鄕人之心。此窠則勿擬他人事。另飭銓曹。誠好矣。上曰。以是之故。鄕人果有抑鬱之志乎。昌運曰。果然矣。上曰。其責果在於禁御兩營。其所當窠之人。何不擬差乎。命善曰。西北人雖或上京。有難留待。便卽下往。故果未差出。且西人則專求鄕任。而不願武窠。故如是未差矣。上曰。承傳窠則本無朔數。此後則待傳敎。卽爲收用。可也。命善曰。如是修擧則此非變法。而必有實效矣。徽之曰。必如聖敎擧行。則實爲慰鄕人之道。而松都人。一體傳敎。尤爲至當矣。上曰。馬步兵革罷間事。以俟後日更稟也。上曰。月前特設勸武科者。爲其得人。而其所試取。終無可用之人。是亦可悶矣。今欲以監兵營抄擇善武之材。使之上送京師。以爲試才擇用。則似甚爲好。故業欲下詢而未果矣。命善曰。鄕外武士如是選用。則可得人才。伏願聖上。另飭監兵。俾卽抄送焉。此非但聳動人心。於國必有實效矣。徽之曰。擇用人才。貴是無外。特推同視之恩。如是收用。則實爲聖德事矣。命善曰。異國船漂到濟州事狀。事當回咨。而曾於甲戌年。初無回咨之事。依前置之。載來小錢。送于戶曹。何如。上曰。從便爲之。可也。命善曰。昨年謝恩使留館時。驛卒賞賜銀事。上諭咨文。別爲出來矣。此係格外之典。宜有伸謝之擧。謝表順付節使次。預爲撰出之意。分付槐院及該曹。以來頭節使順付謝表之意。撰出回咨。正書安寶後。定禁軍給馬下送于灣府。使之依例入送鳳城。何如。上曰。依爲之。出擧條命善曰。今此三司之望。極甚苟艱。翰林徐龍輔鄭東浚。以爲陞六。宜矣。上曰。當出者又有兩翰林矣。命善曰。欲爲竝擧而以其翰苑之無人。果未竝達矣。命善曰。見今朝著乏人。而至於三司。尤甚苟艱。內翰徐龍輔鄭東浚金載瓚李集斗。人地才華。俱是不易得者。而久滯參外。誠甚可惜。似不可無陞六需用之道。故敢達矣。上曰。依爲之。出擧條徽之曰。前校理沈樂洙之罪罷。已過屢日矣。當初領相所奏。不過一時規警之意。而今則飭已行矣。似宜有收敍之道。敢此仰達矣。上曰。依爲之。出擧條上曰。兪彦鎬之所失。寧有深意而然乎。業欲下敎而未果矣。命善曰。臣之所奏。亦是一時規警之意。而聖敎至此。實用欽仰矣。命書傳敎曰。大臣筵奏。意在求備。伊時事。予則以爲亦由此重臣謹避之本色。前判書兪彦鎬。給牒敍用。上曰。李秉模事。亦不必深責矣。命善曰。此亦一時規警之事。豈可以此而永枳乎。聖敎誠至當矣。命書傳敎曰。參議李秉模。亦爲給牒敍用。又命書傳敎曰。置窠擬待之者久矣。前奎章閣提學兪彦鎬仍任上來行公事。下諭。上曰。實錄之役。何當告訖乎。徽之曰。蔡濟恭趙㻐。已畢校正之役矣。上曰。兩重臣。旣畢校役。則何不減下乎。徽之曰。活印後始乃減下。而言其全數畢役。則當在今六月矣。徽之曰。李奎緯以其不法之物。未及還償。經年保放。尙未照律。國體之損傷。誠非細故。申飭該府。各別督捧後。卽爲照律發配。何如。上曰。依爲之。出擧條善復曰。軍器寺自戶曹。每年移來黑角百餘桶中明年條。限四十桶。先爲取來。補用於軍物新造之役。何如。上曰。依爲之。出擧條善復曰。向日武庫請得關西小米三千石及訓局小米五千石。作錢上送事。移關於平安監司矣。回牒內今則萬無作錢之勢。待秋成作錢便當云。兩處小米八千石。還分取耗。以補其不足。實爲兩便之道。以此出擧條。分付關西道臣。何如。上曰。依爲之。出擧條善復曰。軍器寺軍物之役。小米作錢上來間。禁營昨年別備錢一萬兩。先爲貸用。關西錢上來後卽爲還報。何如。上曰。依爲之。出擧條善復曰。三軍門。旣有銅鐵皮瓢子。則屢盛熱物。破傷無用。臣待罪禁營時。銅瓢子造成用之。果有實效。或有所傷。本鐵在焉。添鐵改造無難。比於皮瓢子之一破無用。利害較然。三軍門量宜造置。何如。上曰。依爲之。出擧條善復曰。軍器寺軍物役事時雜物分定。例有民弊。仰體聖意。自京貿用計料。而京市所無者數三種。勢不得已送價取用於所産處。何如。上曰。依爲之。出擧條上曰。御營錢穀之簿。近甚枵然。全不成樣。事甚可悶矣。今以擢卿。意有所在。卿勿以老將自處善爲修擧。可也。命善曰。今此下敎。寔出尋常。彼豈無一分報效之道乎。臣果逢見。則只曰圖報無階。以死爲期云矣。顧其年。則雖近七耋。而見其身。則足當一隅。伏願久掌此任。以爲修復舊制之地。甚宜矣。上曰。卿其惕念修補。無替予意也。昌運曰。筋力雖曰稍健。精神已至太耗。想必有僨事之擧。恐難副委畀之意矣。亨逵曰。御營大將李昌運。前席奏語。殆近辭免。雖緣生疎。事體未安。推考。何如。上曰。勿推。可也。出擧條尙淳曰。向因廣興副奉事朴天俊所奏。以本倉員役料米事。有更爲稟處之命矣。員役輩形勢。果如倉官所達。而辛巳年間。有逋欠八千餘石。筵稟蕩減。創給料米。以爲資賴之地矣。未過數十年。逋穀又復現發。至於米太五千餘石之多。今雖加料。似無顯效。而徒損國穀。且當此經用苟艱之時。不可輕議。而員役等事勢。亦不可不恤。渠輩所食元人情之移納逋欠條中。更爲折半出給。俾爲退限計捧之地。所負公私債。亦爲限十年停退。以爲一分支保之道。何如。上曰。依爲之。出擧條民始曰。司䆃寺添價米。濟用監芝草價米。前以戶曹盡爲上下者。而自庚辰作米移送之後。本廳連爲替當矣。今則作米旣罷。可謂皮之不存。以戶曹還爲上下。似好矣。尙淳曰。本曹昨今兩年。幸値豐稔。雖得繼用。今此減貢中。又失八千餘石。則均廳之前所上下者。實難替當矣。民始曰。若論其戶曹所貸之錢。則其數合爲二十餘萬兩。而今此本廳之凋殘。實由於是。其所添價。決難自本廳上下矣。上曰。貢人則於此於彼。俱不失元數乎。命善曰。然矣。上曰。戶曹依還報例。以爲許給。亦似無妨矣。民始曰。司䆃寺辛巳加定米一千三百七十石零。增價米三百五十石零。閏朔上下米五百五十九石零。濟用監芝草價米五百石。乃是自戶曹上下者。而自辛巳年。因戶判所奏。以庚辰作米。移送戶曹者中。自本廳計減上下矣。今則庚米已罷。可謂皮之不存。決不可替當戶曹之應下。以致元貢之加定。此後則以修理契餘米外監貢米之移送戶曹者中。計減上下。何如。上曰。依爲之。出擧條民始曰。羅州儲置米。有虛錄未充上者云。故査問本道矣。卽見該道査報。則丙午年以康津所在監營留米二百石。移錄羅州之儲置。而其後諉以貿米條之蕩減而不卽移送矣。數十年前。因備郞摘奸時執頉。自本廳以儲置與貿米元不相干。卽爲充報後狀聞之意。筵稟申飭。而數十年之間。又復因循。至今虛錄云。儲置事體。何等嚴重。而筵稟申飭之後。亦不擧行。以致五十餘年之徒擁虛簿者。事之寒心。莫此爲甚。此又仍置。不卽充報。則列邑儲置之奸弊。必不可勝言。申飭道臣。使之卽爲充上後狀聞。而今番則着實擧行。俾無如前漫漶之弊。一體嚴飭。何如。上曰。依爲之。出擧條民始曰。月前唐津民。以本邑鹽盆十二坐漁箭二坐。民則納稅而中間隱漏。不屬於均廳云云。事極驚駭。使本道査實矣。卽見道臣査牒。則應稅鹽盆六坐。則以起爲陳。新加鹽盆六坐。及漁箭二坐。不報京廳。自丁酉至庚子春。每年自官捧稅。充補公用云。均役事目。何等嚴重。則鹽盆漁箭之或以起爲陳。或不報京廳。而私自捧稅。任自區處者。萬萬駭然。當該守令。令該府拿問處之。何如。上曰。依爲之。出擧條敬懋曰。訓鍊大將。以禁衛營封不動錢一萬兩。許貸軍器寺事。稟定矣。自該寺如未及期拮据。則雖以訓局錢推移。必於今年內還報本數之意。出擧條分付。何如。上曰。依爲之。出擧條上曰。申耆之論以一律者。臺言太涉過當矣。雖以守土之臣。豈可坐而受刃乎。其所隱避。出於不獲已。此與棄城逃避。實有異焉矣。命善曰。聖敎誠然矣。上曰。予於斷獄。每軫傅生之道。而至於該邑下吏之罪。所犯至重。其在風化之道。不可不如律以處矣。命善曰。此非尋常變怪。卽當依律。而適値藏刑。尙未快施。尤極痛惋矣。徽之曰。此等罪人。待其用刑。明施其律。然後他道人心。亦可靖之矣。上曰。臺諫進前。行大司諫任希曾。持平李羽晉。正言宋銓所懷。臣等有所懷。敢此仰達矣。近來兩司前啓。毋論輕重緩急。一竝姑停。如鄭妻龜柱之惡逆。尙此假息。以至于今。輿情之憂歎。已不勝言。而向來新啓國榮孥籍。德相鞫問。亦是中外之共憤。大小之齊聲者也。其在懲討之義。固不容少緩。然而已發啓之後則不得不與舊啓。一體姑停。而至如德相。旣有鞫問之啓。而適當此時。不得一問。一任其偃息在家。有若無故者。不成道理。尤極痛駭。大臣筵奏及前後堂疏臺章。公議亦可見矣。時値藏刑。雖不得設鞫。姑從大臣諸臣之言。爲先島置之典。斷不可已。臣等謂亟降處分。小答中外之情。宜矣。上曰。已諭於前後三司之批矣。持平李羽晉啓曰。柳戇。賦性陰慝。與德相。氣類相感。傾身附麗。與國榮。肝肚相屬。跳踉一世。紹介兩逆者。一則戇也。二則戇也。夫德相。以先正之孫。得儒者之名四十年。無一介經生學徒之及門者。其蔑蔑無聞可知。戇獨延譽於國榮。致意於德相。必欲藉德相之重。張國榮之勢。而渠則以山林主人自處。究其造謀。已極叵測。而今於兩賊之罪著惡逆。則戇實亂之本。罪之首也。國言喧騰。聲討迭發。而猶且徘徊顧望。終不離都下一步地。以渠濫猾之習。必不訟愆縮伏。甘心廢枳。將不知何樣伎倆。釀出何樣變怪。又況近來鋤黨太寬。不無網魚之或漏。有識隱憂。常在困獸之必鬪。苟思銷本折萌之策。宜莫先於此人之屛斥。請前府使柳戇。絶島定配。上曰。不允。又啓曰。李明濟之傅會傳敎。渠已自服。夫引諭王言。登諸章奏者。其在事體。至嚴至重。固不可增損一字。而渠乃拈出傳敎中一句語。傅會叵測之說。混稱傳敎。及其情跡畢露之後。敢曰註釋餘意云。苟使渠有一分敬謹之心。豈如是無忌憚之甚乎。況三賊通天之惡逆。凡有血氣之倫。孰不欲臠食其肉。而明濟獨何心腸。做出枝葉二字。隱若較輕者然。顯爲扶護之計。其平日死黨之心。橫着肚裏。自不覺其發諸口氣。語勢自歸於矯誣。指意難掩於陰護。有一於此。尙不容誅。況於兩罪俱發則無嚴不敬。孰甚於此乎。請持平李明濟。極邊遠竄。上曰。不允。上曰。年前所下傳敎中。以龜柱亂之本爲敎矣。今此李明濟討逆之疏。以枝葉二字。有若註解者然。其爲人事。極甚未瑩矣。命善曰。傳敎何等至重。而焉敢以傅會己說。登諸章奏。臣亦得聞。不勝驚駭矣。上命次對先退。諸臣以次退出。上命書傳敎曰。明日常參停。又命書榻敎曰。陞六翰林。竝口傳付軍職。書訖。命退。承史以次退出。